LĪGUMS Nr. 7-7/76/2026 
iepirkumā „Telpu un auditoriju audiovizuālo iekārtu iegāde un uzstādīšana STEAM studiju vides modernizēšanai” (Nr.ViA 2026/06 A)
	Datums skatāms laika zīmogā
	       



VIDZEMES AUGSTSKOLA, reģistrācijas Nr. LV90001342592, Augstskolu reģistrā reģistrēta ar Nr.2543001659, juridiskā adrese: Valmiera, Tērbatas iela 10, LV-4202, kuru uz Vidzemes Augstskolas Satversmes sapulces 2022.gada 12.oktobra lēmuma Nr.4/3.4 pārstāv rektors Agnese Dāvidsone, (turpmāk - Pasūtītājs), no vienas puses,
un 
ProVision Baltic SIA, reģistrācijas Nr. 40103888490, juridiskā adrese: Ulbrokas iela 34A, Rīga, LV-1021, kuru uz statūtu pamata pārstāv valdes loceklis Zigmārs Zučiks (turpmāk – Izpildītājs) no otras puses, 
abi kopā un katrs atsevišķi turpmāk tekstā saukti arī Puse/Puses, 
pamatojoties uz Vidzemes Augstskolas Iepirkumu komisijas 2026.gada 10.augusta protokolu Nr.2 par uzvarētāja atzīšanu iepirkumā „Telpu un auditoriju audiovizuālo iekārtu iegāde un uzstādīšana STEAM studiju vides modernizēšanai” (Nr.ViA 2026/06 A), noslēdz šādu līgumu (turpmāk – Līgums) par preču piegādi:
1. LĪGUMA PRIEKŠMETS
1.1. Pasūtītājs uzdod un Izpildītājs apņemas sadarboties projekta Eiropas Savienības kohēzijas politikas programmas 2021.–2027.gadam 4.2. prioritātes "Izglītība, prasmes un mūžizglītība" 4.2.1. specifiskā atbalsta mērķa "Uzlabot vienlīdzīgu piekļuvi iekļaujošiem un kvalitatīviem pakalpojumiem izglītības, mācību un mūžizglītības jomā, attīstot pieejamu infrastruktūru, tostarp veicinot noturību izglītošanā un mācībās attālinātā un tiešsaistes režīmā" 4.2.1.8. pasākuma "Augstskolu studiju vides modernizācija" projekta “Vidzemes Augstskolas STEAM studiju vides modernizācija” Nr. 4.2.1.8/2/25/I/001 īstenošanā Vidzemes Augstskolā un piegādāt preces  -  Audio-vizuālās iekārtas (turpmāk – Prece/Preces), atbilstoši nolikumam „Telpu un auditoriju audiovizuālo iekārtu iegāde un uzstādīšana STEAM studiju vides modernizēšanai” (iepirkuma ID Nr.:ViA 2026/06 A; turpmāk – Nolikums), Tehniskās specifikācijas prasībām un Izpildītāja piedāvājumam, kas ir pievienots šim Līgumam un ir Līguma neatņemama sastāvdaļa. 
1.2. Preču piegāde ietver arī Preces nodošanu ekspluatācijā, garantiju, ja tas paredzēts Izpildītāja iesniegtajā tehniskajā piedāvājumā.
2. LĪGUMA IZPILDES TERMIŅŠ
2.1. Līguma izpildes termiņš ir 2 (divi mēneši) no līguma abpusējās parakstīšanas dienas.
2.2. Izpildītājs piegādā Preces Pasūtītāja norādītajā adresē un vismaz 3 (trīs) kalendārās dienas pirms faktiskās Preču piegādes, saskaņo ar Pasūtītāju konkrēto piegādes vietu (adresi) un laiku. 
3. LĪGUMA CENA UN NORĒĶINU KĀRTĪBA
3.1. Līguma summa:
3.1.1. Līgumcena bez PVN ir 82183,10 EUR,  (Astoņdesmit divi tūkstoši viens simts astoņdesmit trīs eiro 10 centi);
3.1.2. PVN 21 % ir 17258,45 EUR (Septiņpadsmit tūkstoši divi simti piecdesmit astoņi eiro 45 centi); 
3.1.3. Līguma summa kopā ar PVN 21 % ir 99441,55 EUR (Deviņdesmit deviņi tūkstoši četri simti četrdesmit viens eiro 55 centi.
3.2. Līguma summa ietver visas izmaksas: Preču cena, piegādes izdevumi līdz Pasūtītāja norādītajai un ar Pasūtītāju saskaņotajai konkrētajai piegādes adresei izmaksas, kas attiecas uz Preču fizisku nogādāšanu Pasūtītājam), uzstādīšanas izmaksas, Preču garantijas termiņa saistību izpildes izmaksas un jebkurus citus tiešus vai netiešus izdevumus, kuri Izpildītājam radušies saistībā ar Līguma saistību izpildi.
3.3. Pasūtītājs veic samaksu par Līguma izpildi uz Izpildītāja norādīto bankas kontu 15 (piecpadsmit) kalendāro dienu laikā pēc piegādes, Preču pieņemšanas–nodošanas akta parakstīšanas un rēķina saņemšanas (FINANSES@90001342592; PDF un xml formātos). 
3.4. Izpildītājs var pieprasīt avansa maksājumu līdz 80% no līgumsummas, pamatojot avansa nepieciešamību.
3.5. Visos iesniedzamajos dokumentos, t.sk. rēķinā un pieņemšanas-nodošanas aktā, obligāti jānorāda Projekta numurs  Nr. 4.2.1.8/2/25/I/001, šī Līguma numurs un datums. 
4. PASŪTĪTĀJA TIESĪBAS UN PIENĀKUMI
4.1. Pasūtītājs apņemas Līgumā noteiktajā kārtībā pieņemt Izpildītāja atbilstoši Līguma nosacījumiem piegādātās Preces.
4.2. Pasūtītājs apņemas veikt samaksu par kvalitatīvu un noteiktajā termiņā piegādātu Preci Līgumā noteiktajā kārtībā. 
4.3. Pasūtītājs ir tiesīgs izvirzīt pretenziju Izpildītājam vai atteikties no Preces pieņemšanas, ja Precei ir acīmredzami vizuāli bojājumi (skrāpējumi, ielocījumi, citi vizuāli konstatējami defekti) vai funkcionalitātes trūkumi nodošanas brīdī.
4.4. Pasūtītājs apņemas izmantot Preces atbilstoši to ekspluatācijas noteikumu prasībām, ja Pasūtītājs par šīm prasībām ir pienācīgi informēts un Izpildītājs ir iesniedzis rakstisku instrukciju par šīm prasībām.
4.5. Pasūtītājam ir tiesības veikt kontroli par Līguma izpildi, pieaicinot speciālistus un ekspertus.
4.6. Pasūtītājam ir tiesības nodot ar šo Līgumu saistīto informāciju Projekta un šī Līguma izpildes kontrolē iesaistītajām institūcijām saskaņā ar normatīvajiem aktiem un/vai citiem noslēgtiem līgumiem.
4.7. Pasūtītājs par savu kontaktpersonu, kura atbildīga par Līguma izpildes kontroli, saskaņošanu, Preču piegādes kontroli saskaņā ar šī Līguma noteikumiem (turpmāk – Pasūtītāja kontaktpersona) nosaka: Kalvis Zaļaiskalns; kalvis.zalaiskalns@va.lv tel. +371 28948863, un izmaiņu gadījumā apsola nekavējoties informēt par to otru Pusi.
5. IZPILDĪTĀJA TIESĪBAS UN PIENĀKUMI
5.1. Izpildītājs apņemas veikt savlaicīgu, kvalitatīvu un Nolikumam, Izpildītāja piedāvājumam un Līguma nosacījumiem atbilstošu jaunu Preču piegādi Līgumā noteiktajā kārtībā un termiņā, iepriekš saskaņojot ar Pasūtītāju konkrētu piegādes vietu un laiku. 
5.2. Izpildītājs, veicot piegādi, apņemas ievērot ražotāja un normatīvo aktu noteiktās Preču transportēšanas un nodošanas prasības.
5.3. Izpildītājs apņemas pieņemt atpakaļ Preci gadījumā, ja tā neatbilst Līguma 5.1.punktā noteiktajām prasībām, sedzot Pasūtītājam radītos zaudējumus, ja tādi ir.
5.4. Izpildītājs apņemas nodrošināt Preču garantijas saistību izpildi no Preču pieņemšanas-nodošanas akta parakstīšanas dienas līdz garantijas termiņa izbeigšanās dienai.  
5.5. Izpildītājs apņemas pagarināt to Preču vai Preces atsevišķu detaļu garantijas termiņu, kurām garantijas termiņa laikā ir radušies bojājumi vai tehniskas kļūmes no Pasūtītāja neatkarīgu iemeslu dēļ. Garantijas termiņš tiek pagarināts par to dienu skaitu, kurās bojājuma vai tehniskas kļūmes iestāšanās un novēršanas rezultātā konkrēto Preci vai Preces atsevišķu detaļu nav bijis iespējams izmantot.
5.6. Izpildītājs apņemas nodrošināt Precēm nepieciešamo atļauju, licenču un garantijas spēkā esamību, ja tādas ir paredzētas.
5.7. Izpildītājs apņemas neizpaust trešajām personām Līguma izpildes gaitā iegūto informāciju, kā arī ievērot normatīvo aktu prasības attiecībā uz konfidenciālu informāciju, fizisko personu datu aizsardzību un ierobežotas pieejamības informāciju, ko tā rīcībā ar nolūku vai netīši nodevis Pasūtītājs.
5.8. Izpildītājs nodod Preces Pasūtītājam ar pieņemšanas-nodošanas aktu, uz kura pamata Izpildītājs izraksta un iesniedz Pasūtītājam rēķinu, iepriekš to elektroniski saskaņojot ar pasūtītāja pārstāvi. 
5.9. Izpildītājs par Līgumā noteikto saistību izpildi kā atbildīgo personu (turpmāk – Izpildītāja kontaktpersona) nosaka: Jāni Zučiku janis@provision.lv mob. +371 27858595 un izmaiņu gadījumā apsola nekavējoties informēt par to otru Pusi. 

6. PREČU PIEŅEMŠANAS KĀRTĪBA
6.1. Preces tiek uzskatītas par piegādātām datumā, kad Pasūtītājs un Izpildītājs ir parakstījuši Preču pieņemšanas-nodošanas aktu. 
6.2. Vienlaicīgi ar Precēm Izpildītājs nodod Pasūtītājam visu Preces pavaddokumentāciju un atbilstoši Nolikumam nepieciešamos lietošanas dokumentus Preču atbilstošai ekspluatācijai (t.sk. ekspluatācijas noteikumus, garantijas dokumentus u.c.). 
6.3. Pasūtītājs, pieņemot Preces, pārbauda to piegādes savlaicīgumu, kvalitāti un atbilstību Līguma, Nolikuma un piedāvājuma nosacījumiem. 
6.4. Ja Pasūtītājs ir konstatējis Preču neatbilstības, tas ir tiesīgs pieaicināt ekspertu, lai novērtētu Preču atbilstību Līgumam, un, ja eksperta slēdziens apstiprina par pamatotu Pasūtītāja viedokli, Izpildītājs ne tikai novērš konstatētos trūkumus līdz 2.1.punktā noteiktā termiņa beigām, bet arī Pasūtītāja noteiktajā termiņā un kārtībā sedz eksperta pieaicināšanas izmaksas.

7. NEPĀRVARAMĀ VARA
7.1. Neviena no Pusēm nav atbildīga par savu saistību neizpildi, ja tā radusies nepārvaramas varas vai ārkārtēju apstākļu dēļ, kurus Puses nevarēja paredzēt un novērst. Pie tādiem apstākļiem pieskaitāmi: dabas katastrofas, ugunsgrēki, karadarbība, masu nekārtības, dumpji, tautas nemieri, enerģētikas kompleksa vai sakaru nozares darbinieku streiki, telefona sakaru trūkums, elektroenerģijas trūkums, vienai no Pusēm – telefona vai kabeļu avārijas, kā arī jebkuri citi apstākļi, kas nav pakļauti Pušu saprātīgai kontrolei. Līguma izpildi atliek līdz iepriekš minēto apstākļu darbības vai seku beigām uz laiku līdz 1 (vienam) mēnesim.
7.2. Puse, kurai kļuvis neiespējami izpildīt saistības Līguma 7.1.punktā minēto apstākļu dēļ, 10 (desmit) darba dienu laikā no šādu apstākļu iestāšanās brīža paziņo otrai Pusei par šādu apstākļu vai to seku rašanos vai izbeigšanos. Apliecinājumam Puse pievieno objektīvi pārbaudāmu informāciju. Ja paziņojums nav izdarīts paredzētajā laikā, vainīgā Puse zaudē tiesības atsaukties uz nepārvaramu varu.
8. KAVĒJUMA MAKSA, SODA NAUDA UN ZAUDĒJUMU ATLĪDZINĀŠANA
8.1. Gadījumā, ja Izpildītājs neiekļaujas Līgumā paredzētajā Preču piegādes termiņā, Pasūtītājam ir tiesības aprēķināt un pieprasīt, bet Izpildītājam pienākums Pasūtītājam noteiktajā termiņā apmaksāt līgumsodu, kas tiek noteikta 0,1% (nulle komats viens procenti) apmērā no nepiegādāto Preču kopējās summas par katru nokavēto dienu, bet ne vairāk kā 10% no kopējās laikā nepiegādāto Preču summas. 
8.2. Ja Pasūtītājs Līguma paredzētajā termiņā un apjomā neveic maksājumu par Preci, Izpildītājam ir tiesības pieprasīt no Pasūtītāja līgumsodu 0,1% apmērā no laikā nesamaksātās summas par katru nokavēto maksājuma dienu, bet ne vairāk kā 10% no laikā nesamaksātās summas.
8.3. Līgumsoda aprēķināšana un apmaksa neatbrīvo Izpildītāju no Līguma saistību izpildes.
8.4. Gadījumā, ja Pasūtītājam rodas tiesības uz Līguma pamata pieprasīt no Izpildītāja līgumsodu, Pasūtītājam ir tiesības ieturēt līgumsodu no Izpildītājam izmaksājamajām summām.
8.5. Puses savstarpēji ir atbildīgas par otrai Pusei nodarītajiem tiešajiem zaudējumiem, ja tie radušies attiecīgi Puses, tās darbinieku vai trešo personu darbības vai bezdarbības (tai skaitā rupjas neuzmanības, ļaunā nolūkā izdarītu darbību vai nolaidības) rezultātā.


9. DOMSTARPĪBAS UN STRĪDI
9.1. Visus strīdus un domstarpības, kas varētu rasties šī Līguma izpildes laikā, Puses risinās savstarpēju pārrunu ceļā.
9.2. Strīdi un domstarpības, par kurām nav panākta vienošanās pārrunu ceļā, tiks izskatīti tiesā LR normatīvajos aktos noteiktajā kārtībā.

10. LĪGUMA SPĒKĀ ESAMĪBA, LĪGUMA GROZĪJUMI UN IZMAIŅAS
10.1. Līgums stājas spēkā brīdī, kad to ir parakstījušas abas Puses un ir spēkā līdz 2.1.punktā norādītajam termiņam vai brīdim, kad Līgums tiek izbeigts šajā Līgumā noteiktajā kārtībā, bet finanšu norēķinu daļā – līdz pilnīgai saistību izpildei.
10.2. Līgumu var grozīt vai papildināt, ievērojot Publisko iepirkumu likuma 61. panta trešās daļas 1. punkta  regulējumu un noformējot rakstisku Pušu vienošanos, kas ar tās abpusēju parakstīšanu kļūst par Līguma neatņemamu sastāvdaļu. 
10.3. Izpildītājs rakstveidā informē Pasūtītāju 10 (desmit) dienas iepriekš par nespēju veikt noteiktajā termiņā ar šo Līgumu uzņemto saistību izpildi, norādot no Izpildītāja neatkarīgu apstākļu dēļ radušos Līguma saistību neizpildes pamatojumu. Šādā gadījumā Pasūtītājs var lemt par tālāko rīcību, t. sk., Līguma izbeigšanu vai līgumsoda piemērošanu.
10.4. Gadījumā, ja Līguma saskaņošanas vai tā izpildes laikā ražotājs (vai tā pārstāvis) pārtrauc Izpildītāja piedāvājumā piedāvātās Preces ražošanu vai piegādi, par ko Izpildītājs spēj iesniegt ražotāja (vai tā pārstāvja) rakstisku apliecinājumu, Pasūtītājs var piekrist, ka šīs Preces vietā Izpildītājs piegādā Nolikuma prasībām līdzvērtīgu (ekvivalentu) Preci vai labāku Preci. Izpildītājs piekrīt, ka šādā gadījumā piedāvājuma cena netiks paaugstināta un tiks ievēroti visi iepirkuma procedūras nosacījumi. 
10.5. 10.4.punktā minētā Preču aizvietošana ar līdzvērtīgu (ekvivalentu) Preci vai labāku Preci sakarā ar piedāvājumā piedāvātās Preces ražošanas vai piegādes pārtraukšanu nepieciešamības gadījumā var būt par iemeslu Līguma termiņa pagarināšanai. 
10.6. Pasūtītājs ir tiesīgs vienpusēji atkāpties no Līguma pirms termiņa, ja: 
10.6.1. ir stājies spēkā tiesas spriedums par Izpildītāja atzīšanu par maksātnespējīgu vai tiesa ir pieņēmusi lēmumu par Izpildītāja maksātnespējas procesa ierosināšanu;  
10.6.2. pēc Līguma noslēgšanas atklājas, ka, iesniedzot piedāvājumu, Izpildītājs ir apzināti sniedzis nepatiesu informāciju vai nepatiess izrādās jebkurš tā sniegtais apliecinājums vai informācija tehniskajā piedāvājumā.
10.7. Līguma 10.6.punktā noteiktajos gadījumos Līgums ir uzskatāms par izbeigtu 15.dienā pēc attiecīga Pasūtītāja rakstveida paziņojuma nosūtīšanas Izpildītājam. 
10.8. Pasūtītājam ir tiesības vienpusēji atkāpties no Līguma izpildes, ja Izpildītājam ir piemērotas starptautiskās vai nacionālās sankcijas vai būtiskas finanšu tirgus intereses ietekmējošas Eiropas Savienības dalībvalsts vai Ziemeļatlantijas līguma organizācijas dalībvalsts noteiktās sankcijas. (Sankciju likuma 11.1 pants). Pasūtītājam ir tiesības vienpusēji lauzt līgumu ne tikai gadījumā, ja līguma izpildes laikā ir piemērotas šādas sankcijas, bet arī gadījumā, ja pirms iepirkuma līguma noslēgšanas attiecīgie apstākļi bija pastāvējuši, bet pasūtītājam tie nebija zināmi.
10.9. Līguma izbeigšana neatbrīvo Puses no jau pastāvošo (tajā brīdī esošo) saistību izpildes un jebkurā Līguma izbeigšanas gadījumā Puses apņemas 30 (trīsdesmit) dienu laikā izpildīt visas saistības, kas tām radušās vienai pret otru līdz Līguma izbeigšanas brīdim. 
11. PĀRĒJIE NOSACĪJUMI
11.1. Parakstot šo Līgumu, Puses apliecina, ka tās pildīs šī Līguma noteikumus un, ka šis Līgums sastādīts un parakstīts bez maldības, spaidiem vai viltus. No šī Līguma izrietošas tiesības izmantojamas un pienākumi pildāmi pēc labas gribas.
11.2. Paziņojumi, kas nosūtāmi saistībā ar šo Līgumu, var tikt nosūtīti pa pastu vai e-pastu uz Puses adresi, kas norādīta Līgumā, vai citu adresi, ko attiecīgā Puse paziņojusi otrai Pusei šajā Līgumā noteiktajā kārtībā.
11.3. Jebkurš Līguma pielikums, kuru ir parakstījušas abas Puses, ir pievienojams Līgumam un uzskatāms par Līguma neatņemamu sastāvdaļu. 
11.4. Līgums sagatavots uz 6 (sešām) lapām un parakstīts ar elektronisko parakstu. 
11.5. Līguma parakstīšanas brīdī tam pievienoti 2 (divi) pielikumi: finanšu piedāvājums un tehniskais piedāvājums:
1.pielikums: Izpildītāja iesniegtais finanšu piedāvājums – 3 (trīs) lpp.
2.pielikuma: Izpildītāja iesniegtais tehniskais piedāvājums – 48 (četrdesmit astoņām) lpp.
13.PUŠU REKVIZĪTI
	Pasūtītājs:
VIDZEMES AUGSTSKOLA
Norēķinu rekvizīti:
Tērbatas iela 10, Valmiera,
LV-4201
Banka: Valsts kase; Kods: TRELLV22
Konts: LV74TREL9150180011000

__________________________
Rektors Agnese Dāvidsone
	Izpildītājs:
ProVision Baltic SIA
Norēķinu rekvizīti:
Ulbrokas iela 34A, Rīga, LV-1021
Banka: Swedbank AS; Kods: HABALV22
Konts: LV24HABA0551039810228


_____________________________
Valdes loceklis Zigmārs Zučiks



Dokuments parakstīts ar drošu elektronisku parakstu un satur laika zīmogu.
